
Iskolai agresszió. A diákok által elkövetett, pedagógusok ellen irányuló abúzusok

Kulcsszavak: iskolai agresszió; diák-pedagógus erőszak; győri tanárkéselés; multidiszciplináris megközelítés; bűnmegelőzés
A dolgozatomban az iskolai agressziót vizsgálom, különös tekintettel arra, amikor diákok követnek el erőszakos cselekményeket pedagógusok ellen. A kutatás középpontjában a 2019-es győri tanárkéselés áll, amely rávilágított a fiatalkori agresszió súlyosbodására és az oktatási rendszer kihívásaira. Elemzésemben multidiszciplináris megközelítést alkalmaztam, a témakört megvizsgáltam kriminológiai, pszichológiai, szociológiai és jogi szempontok mentén is, hogy átfogó képet nyújthassak a probléma hátteréről és a lehetséges megoldásokról.
A kutatás során kérdőíves felmérést végeztem Győr-Moson-Sopron Vármegyében tevékenykedő pedagógusokkal, hogy feltárjam tapasztalataikat az iskolai erőszakról. Emellett médiakutatást is készítettem a győri esettel kapcsolatosan, amelyben a közösségi médiában megjelenő reakciókat és vitákat elemeztem. A jogi elemzés során feltérképeztem az iskolai erőszakkal kapcsolatos magyar és nemzetközi szabályozásokat. Ezek a módszerek hozzájárultak ahhoz, hogy megértsem a közvélemény és a szakmai közösségek hozzáállását az iskolai agresszióhoz.
Az eredmények azt mutatják, hogy az iskolai agresszió egyre nagyobb problémát jelent, nemcsak diák-diák, hanem diák-pedagógus viszonylatban is. A megkérdezett (n = 67 fő) pedagógusok jelentős része már tapasztalt agresszív megnyilvánulásokat diákok részéről, és úgy vélik, hogy az oktatási intézmények nincsenek megfelelően felkészülve ezek kezelésére. A jogi elemzések rámutattak, hogy bár léteznek szabályozások a pedagógusok védelmére, ezek gyakran nem elegendőek az erőszak megelőzéséhez.
Javaslatom szerint az iskolai biztonság növelésére a nemzetközi példák, például az Egyesült Államok iskolai rendészeti modelljei, hasznosak lehetnek. A rendőrség és a pszichológiai szakemberek bevonása, valamint a pedagógusok és diákok közötti kapcsolatok erősítése, különösen a konfliktuskezelési tréningek bevezetésével, hatékony eszköz lehet az erőszak csökkentésében.



